BEGRUNDELSE

1. BAGGRUND FOR FORSLAGET

Begrundelse og formål

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at forhindre visse former for momsunddragelse eller momsundgåelse.

Ved brev registreret af Kommissionens Generalsekretariat den 2. april 2013 anmodede Det Forenede Kongerige om bemyndigelse til fortsat at anvende en fravigelse vedrørende retten til at fradrage moms af leje eller leasing af motorkøretøjer, som også anvendes til private formål, der for sidste gang blev ydet ved Rådets afgørelse 2011/37/EF[1]. I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 19. juni 2013 de øvrige medlemsstater om Det Forenede Kongeriges anmodning. Ved brev af 20. juni 2013 meddelte Kommissionen Det Forenede Kongerige, at den rådede over alle de oplysninger, den fandt nødvendige for at kunne vurdere anmodningen.

Generel baggrund

Ved ovennævnte rådsafgørelse fik Det Forenede Kongerige bemyndigelse til at anvende en begrænsning af fradragsretten til 50 % af det opkrævede momsbeløb ved leje eller leasing af køretøjer, som momspligtige anvender til både erhvervsmæssige og private formål. Samtidig skulle momspligtige personers brug af sådanne lejede eller leasede biler ikke betragtes som tjenesteydelser mod vederlag.

Med denne fravigelse fjernes behovet for, at lejeren eller leasingtageren fører detaljerede regnskaber over privat kørsel for hver af disse biler og momsregnskab for den private benyttelse. Den mulighed, der er i momsdirektivets artikel 168a, stk. 2, omfatter ikke et delvist fradrag med en fast procentdel og vil kun gælde for indgående moms på biler, der indgår i den afgiftspligtige persons erhvervsaktiver. En undtagelse er derfor en hensigtsmæssig foranstaltning til at opnå den ønskede forenkling.

Fravigelsen skal derfor i det væsentlige betragtes som en forenklingsforanstaltning, og den udløber den 31. december 2013.

Fravigelser indrømmes normalt for en begrænset periode, så det kan vurderes, om den særlige foranstaltning er hensigtsmæssig og effektiv. I Det Forenede Kongeriges rapport anføres det, at fordelingen på 50 % mellem erhvervsmæssig og privat anvendelse (eller enhver anden ikke-erhvervsmæssig anvendelse som omhandlet i artikel 26, stk. 1, litra a), i direktiv 2006/112/EF) fortsat afspejler den måde, hvorpå afgiftspligtige personer i Det Forenede Kongerige generelt anvender leasede og lejede køretøjer erhvervsmæssigt og privat. Det er derfor hensigtsmæssigt at forlænge undtagelsen.

En videreførelse bør dog være tidsbegrænset, så det kan vurderes, om de betingelser, som fravigelsen er baseret på, fortsat er gyldige. Det Forenede Kongerige har anmodet om, at fravigelsen forlænges indtil den 31. december 2018. Det er imidlertid almindelig praksis i lignende tilfælde at acceptere en fravigelse i tre år (jf. i denne henseende Rådets gennemførelsesafgørelse 2012/232/EU[2] og 2013/191/EU[3]). Det foreslås derfor at videreføre fravigelsen til udgangen af 2016 og at anmode Det Forenede Kongerige om at forelægge en rapport senest den 1. april 2016 sammen med en redegørelse for den procentvise begrænsning, hvis medlemsstaten skulle ønske at videreføre foranstaltningen efter 2016. Afgørelsen udløber under alle omstændigheder, hvis der vedtages EU-regler om begrænsninger af fradragsretten inden nævnte slutdato.

Gældende bestemmelser på det område, som forslaget vedrører

I momsdirektivets artikel 176 er det fastsat, at Rådet fastsætter de udgifter, der ikke giver ret til fradrag af momsen. Indtil da har medlemsstaterne ret til at opretholde alle de undtagelser, som var gældende pr. 1. januar 1979. Der eksisterer derfor en række "standstill-bestemmelser", der begrænser retten til fradrag for motorkøretøjer.

I 2004 fremsatte Kommissionen et forslag med regler om, hvilke kategorier af udgifter begrænsninger af fradragsretten kan gælde for, men det har endnu ikke været muligt for Rådet at nå til enighed om forslaget.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Gennemførelsesafgørelsen tilsigter at videreføre en forenklingsforanstaltning, der fjerner behovet for, at en momspligtig skal føre momsregnskaber for privat kørsel i firmakøretøjer, og derfor har en potentielt positiv økonomisk virkning. På grund af det beskedne anvendelsesområde og den tidsbegrænsede anvendelse vil virkningen dog under alle omstændigheder være begrænset.

3. JURIDISKE ASPEKTER AF FORSLAGET

Gennemførelsesafgørelsen er baseret på artikel 395 i direktiv 2006/112/EF af 28. november 2006 om det fælles merværdiafgiftssystem.

Forslaget henhører under EU-institutionernes enekompetence. Nærhedsprincippet finder derfor ikke anvendelse.

Gennemførelsesafgørelsen vedrører en bemyndigelse, der indrømmes en medlemsstat, som har anmodet herom, og den udgør ikke en forpligtelse. Forslaget er derfor i overensstemmelse med proportionalitetsprincippet.

I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.

4. VIRKNINGER FOR BUDGETTET

Forslaget får ingen virkninger for Unionens budget.

5. FAKULTATIVE ELEMENTER

Forslaget indeholder en udløbsklausul.

2013/0312 (NLE)

Forslag til

RÅDETS GENNEMFØRELSESAFGØRELSE

om ændring af beslutning 2007/884/EF om bemyndigelse af Det Forenede Kongerige til fortsat at anvende en foranstaltning, der fraviger artikel 26, stk. 1, litra a), og artikel 168 og 169 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[4], særlig artikel 395, stk. 1,

under henvisning til forslag fra Europa-Kommissionen, og

ud fra følgende betragtninger:

(1) Ved brev registreret af Kommissionen den 2. april 2013 anmodede Det Forenede Kongerige om bemyndigelse til at forlænge en fravigelsesforanstaltning, så det fortsat kan begrænse en lejers eller leasingtagers ret til at fradrage merværdiafgift på udgifter til leje eller leasing af et køretøj, når det ikke udelukkende anvendes erhvervsmæssigt.

(2) Kommissionen underrettede ved brev af 19. juni 2013 de øvrige medlemsstater om Det Forenede Kongeriges anmodning. Ved brev af 20. juni 2013 meddelte Kommissionen Det Forenede Kongerige, at den rådede over alle de oplysninger, den fandt nødvendige for at kunne vurdere anmodningen.

(3) Ved Rådets beslutning 2007/884/EF [5]og efterfølgende ved Rådets afgørelse 2011/37/EF[6] bemyndigede Rådet Det Forenede Kongerige til at begrænse en lejers eller leasingtagers fradragsret til 50 % af merværdiafgiften på udgifter til leje eller leasing af et køretøj, når dette ikke udelukkende anvendes erhvervsmæssigt. Det Forenede Kongerige fik ligeledes tilladelse til ikke at betragte privat brug af et køretøj, der er lejet eller leaset af en afgiftspligtig person til erhvervsmæssige formål, som en tjenesteydelse mod vederlag. Forenklingen fritog lejere eller leasingtagere for at føre kørselsregnskab over privatkørsel foretaget i firmakøretøjer og for at svare afgift på privatkørsel i firmakøretøjer.

(4) Ifølge Det Forenede Kongeriges oplysninger svarer begrænsningen til 50 % fortsat til de faktiske forhold, når det gælder lejers eller leasingtagers anvendelse af de pågældende køretøjer til erhvervsmæssige og ikke-erhvervsmæssige formål. Det er derfor hensigtsmæssigt, at Det Forenede Kongerige bemyndiges til at anvende foranstaltningen til den 31. december 2016.

(5) Hvis Det Forenede Kongerige er af den opfattelse, at en yderligere forlængelse efter 2016 er nødvendig, skal det fremlægge en rapport, som indeholder en redegørelse for den anvendte procentsats sammen med en anmodning om forlængelse til Kommissionen senest den 1. april 2016.

(6) Den 29. oktober 2004 vedtog Kommissionen et forslag til et rådsdirektiv om ændring af direktiv 77/388/EØF[7], som omfatter en harmonisering af de kategorier af udgifter, der kan udelukkes fra fradragsretten. Rådets direktiv 77/388/EØF[8] er blevet erstattet af direktiv 2006/112/EF. Ifølge det forslag, som Kommissionen vedtog den 29. oktober 2004, kan der fastsættes undtagelser fra fradragsretten for motorkøretøjer. De fravigelsesforanstaltninger, der er fastsat i denne afgørelse, bør udløbe på datoen for ikrafttrædelsen af et sådant direktiv på grundlag af det forslag, som Kommissionen vedtog den 29. oktober 2004, hvis datoen ligger før den 31. december 2016.

(7) Fravigelsen vil kun i ubetydelig grad påvirke de samlede indtægter fra afgifter, der opkræves ved det endelige forbrug, og får ingen negative indvirkninger på EU's egne indtægter hidrørende fra moms.

(8) Beslutning 2007/884/EF bør derfor ændres i overensstemmelse hermed —

VEDTAGET DENNE AFGØRELSE:

Artikel 1

Artikel 3 affattes således:

"Artikel 3

Denne afgørelse udløber på dagen for ikrafttrædelsen af EU's regler for fastlæggelse af de udgifter i forbindelse med motorkøretøjer, der ikke giver ret til fuldt fradrag af merværdiafgiften, dog senest den 31. december 2016.

Enhver anmodning om videreførelse af de foranstaltninger, der er fastsat i denne afgørelse, ledsages af en rapport, der forelægges Kommissionen senest den 1. april 2016, og som omfatter en redegørelse for den procentvise begrænsning af retten til at fratrække merværdiafgift for leje eller leasing af køretøjer, der ikke udelukkende anvendes erhvervsmæssigt."

Artikel 2

Denne afgørelse træder i kraft på dagen for offentliggørelsen i Den Europæiske Unions Tidende.

Denne afgørelse anvendes fra den 1. januar 2014.

Artikel 3

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den […].

På Rådets vegne

Matolcsy

Formand

[1] EUT L 19 af 22.1.2011, s. 19.

[2] EUT L 117 af 1.5.2012, s. 7.

[3] EUT L 113 af 25.4.2013, s. 11.

[4] EUT L 347 af 11.12.2006, s. 1.

[5] Rådets afgørelse om ændring af beslutning 2007/884/EF om bemyndigelse af Det Forenede Kongerige til fortsat at anvende en foranstaltning, der fraviger artikel 26, stk. 1, litra a), og artikel 168 og 169 i direktiv 2006/112/EF om det fælles merværdiafgiftssystem (EUT L 346 af 29.12.2007, s. 21).

[6] Rådets gennemførelsesafgørelse af 18. januar 2011 om ændring af beslutning 2007/884/EF om bemyndigelse af Det Forenede Kongerige til fortsat at anvende en foranstaltning, der fraviger artikel 26, stk. 1, litra a), og artikel 168 og 169 i direktiv 2006/112/EF om det fælles merværdiafgiftssystem (EUT L 19, af 22.1.2011, s. 11).

[7] KOM(2004) 728 endelig.

[8] Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag (EFT L 145 af 13.6.1977, s. 1).